郡人請開舊江口因往視之而作
作者：晁公遡
朝代：宋

paragraphs: 大江何時來，齧我千步隄。
居人念水至，前年拆鷄棲。
浸淫勢未已，老圃憂夏畦。
青青五畝蔬，素沙黄卷泥。
一朝失此利，豈飽鹽與薺。
紛然向我言，有叟其齒齯。
使君幸靜聽，衆論信可稽。
去城今幾許，坐視埤堄低。
願移象鼻東，復瀉蟇頤西。
匯爲沸白潭，不入流丹溪。
焉敢費使君，畚插各自携。
茲事蓋體大，更當訪扶犁。
晨興聊出郊，浮雲渰凄凄。
徐行見開塞，指點了不迷。
得使負郭民，朝涉無過臍。
肯辭他日勞，遠汲江玻瓈。